Ehdotus NEUVOSTON PÄÄTÖS, Alppien suojelua koskevan yleissopimuksen täytäntöönpanosta liikenteen alalla tehdyn pöytäkirjan (pöytäkirja liikenteestä) allekirjoittamisesta Euroopan yhteisön puolesta

(komission esittämä)

PERUSTELUT

Neuvosto valtuutti komission 14. toukokuuta 1991 osallistumaan yhteisön puolesta ja yhteistyössä jäsenvaltioiden kanssa neuvotteluihin Alppien suojelua koskevasta yleissopimuksesta (puitesopimus) ja siihen liittyvistä pöytäkirjoista. Näihin kuuluu myös pöytäkirja Alppien suojelua koskevan yleissopimuksen täytäntöönpanosta liikenteen alalla (pöytäkirja liikenteestä).

Yksi yhteisön liikennepolitiikan tavoitteista on edistää sellaisia kansainvälisiä toimenpiteitä, joilla puututaan alueellisiin ja Euroopan laajuisiin ongelmiin, jotka estävät kestävän liikenteen toteutumista ja aiheuttavat uhkia ympäristölle. Liikennepolitiikkaan liittyvillä toimenpiteillä onkin ratkaiseva vaikutus talouskasvuun, väestön sosiaaliseen hyvinvointiin ja ympäristöön.

Yhteisö päätti Alppien suojelua koskevan yleissopimuksen (Alppeja koskeva yleissopimus) tekemisestä päätöksellä 96/191/EY [1]. Alppeja koskevan yleissopimuksen 2 artiklan 2 ja 3 kohdan mukaisesti sopimuspuolet loivat vuonna 1993 neuvotteluprosessin liikennettä koskevaan pöytäkirjaan sovellettavien yksityiskohtaisten sääntöjen laatimiseksi. Neuvottelujen tuloksena pöytäkirja liikenteestä hyväksyttiin yksimielisesti Sveitsissä 24.-26. toukokuuta 2000 järjestetyssä Alppeja koskevan yleissopimuksen pysyvän komitean 16. kokouksessa.

[1] EYVL L 61, 12.3.1996, s. 31.

Sopimuspuolet ovat Saksan liittotasavalta, Ranskan tasavalta, Italian tasavalta, Liechtensteinin suurruhtinaskunta, Monacon suurruhtinaskunta, Itävallan tasavalta, Sveitsin valaliitto, Slovenian tasavalta ja Euroopan yhteisö.

Pöytäkirja liikenteestä luo ennalta varautumisen ja ennalta ehkäisemisen periaatteeseen sekä saastuttaja maksaa -periaatteeseen perustuvan kehyksen, jolla varmistetaan kestävä liikenne ja ympäristönsuojelu Alppien alueella kaikkien liikennemuotojen osalta Alppeja koskevan yleissopimuksen 2 artiklan mukaisesti.

Pöytäkirja muodostuu joukosta periaatteita ja toimenpiteitä, joilla pyritään saavuttamaan kestävä liikenne sääntelemällä Alppien liikennettä ja varmistamalla samalla turvallisuus- ja ympäristönsuojelunormien korkea taso. Pöytäkirjan allekirjoittamista koskevan päätöksen olisi sen vuoksi perustuttava perustamissopimuksen 71 artiklaan yhdessä 300 artiklan 2 kohdan ensimmäisen alakohdan ensimmäisen virkkeen kanssa.

Liikennettä koskevan pöytäkirjan yleisinä tavoitteina on vähentää alppiseudun sisäisen ja Alppien kautta kulkevan liikenteen määrää ja sen aiheuttamia vaaroja, etenkin siirtämällä suurempi osa erityisesti tavaraliikenteestä rautateille tarjoamalla asianmukainen infrastruktuuri ja markkinatalouden periaatteiden mukaisia kannustimia; varmistaa alppiseudun sisäisen ja Alppien kautta kulkevan liikenteen taloudellisten kustannusten pysyminen kohtuullisina lisäämällä liikennejärjestelmien tehokkuutta ja edistämällä ympäristöystävällisimpiä ja luonnonvarojen käytön suhteen taloudellisimpia liikennemuotoja; ja varmistaa tasapuoliset kilpailuedellytykset eri liikennemuotojen välillä.

Pöytäkirja avattiin sopimuspuolten allekirjoitettavaksi Alppeja koskevaan yleissopimukseen liittyneessä ministerikokouksessa, joka järjestettiin Luzernissa 30. ja 31. lokakuuta 2000. Sen jälkeen pöytäkirjan on voinut allekirjoittaa tallettajavaltiossa, joka on Itävallan tasavalta.

Komissio katsoo, että allekirjoittamalla pöytäkirjan Alppeja koskevan yleissopimuksen täytäntöönpanosta liikenteen alalla Euroopan yhteisö antaisi kaikille sopimuspuolille merkittävän poliittisen signaalin siitä, että pöytäkirjan allekirjoittamista ja ratifiointia olisi pidettävä ehdottomasti ensiarvoisena asiana.

Yhteisöllä on asiassa ylin toimivalta. Kun sen lisäksi otetaan huomioon periaate yhteisön yhtenäisestä edustuksesta kansainvälisellä tasolla, on perusteltua, että mahdollisuuksien mukaan yhteisö ja jäsenvaltiot allekirjoittavat ja myöhemmin tallettavat ratifiointi- tai hyväksymisasiakirjat samanaikaisesti.

Komissio pyytää tämän vuoksi neuvostoa valtuuttamaan neuvoston puheenjohtaja nimeämään henkilöt, joilla on valtuudet allekirjoittaa yhteisön puolesta pöytäkirja Alppeja koskevan yleissopimuksen täytäntöönpanosta liikenteen alalla, ja antamaan heille tarvittava valtuutus.

Edellä todetun mukaisesti yhteisö aikoo allekirjoittaa pöytäkirjan Alppeja koskevan yleissopimuksen täytäntöönpanosta liikenteen alalla (pöytäkirja liikenteestä).

2001/0017 (ACC)

Ehdotus NEUVOSTON PÄÄTÖS, Alppien suojelua koskevan yleissopimuksen täytäntöönpanosta liikenteen alalla tehdyn pöytäkirjan (pöytäkirja liikenteestä) allekirjoittamisesta Euroopan yhteisön puolesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 71 artiklan yhdessä 300 artiklan 2 kohdan ensimmäisen alakohdan ensimmäisen virkkeen kanssa,

ottaa huomioon komission ehdotuksen [2],

[2] EYVL L

sekä katsoo seuraavaa:

(1) Yksi yhteisön liikennepolitiikan tavoitteista on edistää sellaisia kansainvälisiä toimenpiteitä, joilla puututaan alueellisiin ja Euroopan laajuisiin ongelmiin, jotka estävät kestävän liikenteen toteutumista ja aiheuttavat uhkia ympäristölle.

(2) Neuvosto valtuutti komission 14 päivänä toukokuuta 1991 osallistumaan yhteisön puolesta ja yhteistyössä jäsenvaltioiden kanssa neuvotteluihin Alppien suojelua koskevasta yleissopimuksesta ja siihen liittyvistä pöytäkirjoista.

(3) Yhteisö päätti Alppien suojelua koskevan yleissopimuksen (Alppeja koskeva yleissopimus) tekemisestä päätöksellä 96/191/EY [3].

[3] EYVL L 61, 12.3.1996, s. 31.

(4) Alppeja koskevan yleissopimuksen 2 artiklan 2 ja 3 kohtaan perustuva pöytäkirja liikenteestä hyväksyttiin yksimielisesti Sveitsissä 24-26 päivänä toukokuuta 2000 järjestetyssä Alppeja koskevan yleissopimuksen pysyvän komitean 16. kokouksessa.

(5) Pöytäkirja liikenteestä luo ennalta varautumisen ja ennalta ehkäisemisen periaatteeseen sekä saastuttaja maksaa -periaatteeseen perustuvan kehyksen, jolla varmistetaan kestävä liikenne ja ympäristönsuojelu Alppien alueella kaikkien liikennemuotojen osalta.

(6) Pöytäkirja liikenteestä avattiin sen 24 artiklan mukaisesti sopimuspuolten allekirjoitettavaksi Alppeja koskevaan yleissopimukseen liittyneessä ministerikokouksessa, joka järjestettiin Luzernissa 30 ja 31 päivänä lokakuuta 2000, minkä jälkeen pöytäkirjan on voinut allekirjoittaa tallettajavaltiossa, joka on Itävallan tasavalta.

(7) Koska yhteisöllä on asiassa ylin toimivalta, ja kun sen lisäksi otetaan huomioon periaate yhteisön yhtenäisestä edustuksesta kansainvälisellä tasolla, on perusteltua, että mahdollisuuksien mukaan yhteisö ja jäsenvaltiot allekirjoittavat ja myöhemmin tallettavat ratifiointi- tai hyväksymisasiakirjat samanaikaisesti.

(8) On tarkoituksenmukaista allekirjoittaa pöytäkirja Alppeja koskevan yleissopimuksen täytäntöönpanosta liikenteen alalla (pöytäkirja liikenteestä) edellyttäen, että pöytäkirja tehdään,

ON PÄÄTTÄNYT SEURAAVAA:

Ainoa artikla

Valtuutetaan neuvoston puheenjohtaja nimeämään yksi tai useampi henkilö, jolla tai joilla on valtuudet allekirjoittaa pöytäkirja Alppeja koskevan yleissopimuksen täytäntöönpanosta liikenteen alalla (pöytäkirja liikenteestä) Euroopan yhteisön puolesta edellyttäen, että pöytäkirja tehdään, ja antamaan kyseisille henkilöille tätä varten tarvittava valtuutus.

Tehty Brysselissä [...]

Neuvoston puolesta

Puheenjohtaja

[...]